Mercedes (artisti)

Mercedes, ent. Mercedes Bentso (oik. Linda-Maria Raninen, o.s. "Roine", s. 1993 Helsinki) on suomalainen rap-artisti ja kirjoittaja. Hänen yhteiskuntakriittiset sanoituksensa käsittelevät muun muassa päihdeongelmia, väkivaltaa ja syrjäytymistä. Raninen on ollut useasti julkisuudessa nuorten syrjäytymisestä keskusteltaessa. Hän esiintyi aiemmin nimellä Mercedes Bentso.
Ura.
Raninen kiinnostui rap-musiikista 15-vuotiaana kuunneltuaan Steen1:n sanoituksia, jota Raninen pitää suurimpana innoittajanaan. Vuonna 2011 rap-artisti Pyhimys kuuli Ranista helsinkiläisessä Nuorten toimintakeskus Hapessa ja pyysi myöhemmin tätä tekemään yhteistyötä kanssaan. Pyhimyksen yhteydenoton jälkeen lukion keskeyttänyt Raninen irrottautui entisestä tuttavapiiristään ja alkoi keskittyä musiikin tekemiseen. Hän pääsi esiintymään muun muassa rap-kollektiivi GG Caravanin musiikkivideolle.
Joulukuussa 2012 julkaistiin YouTubessa Ranisen ensimmäinen single ja video ”Personal Raineri”, joka keräsi parissa viikossa yli 20 000 katselukertaa. Keväällä 2013 hän oli mukana Nelosen esittämän "Fort Boyard – Linnake" -sarjan toisella tuotantokaudella räppärien joukkueessa, johon kuuluivat myös Pyhimys, Voli sekä Jari-Pekka Hietsilta. Ranisen ensimmäisen levyn "Ei koskaan enää" tuotti Steen1, ja se ilmestyi huhtikuussa 2017.
Ranisesta tehty dokumenttielokuva "Ei koskaan enää" sai ensi-iltansa Rakkautta ja anarkiaa -elokuvafestivaalilla 2018.
Musiikin lisäksi Raninen on kiinnostunut näyttelemisestä, ja vuonna 2012 hän oli mukana Temppeliaukion kirkossa esitetyssä Veijo Baltzarin näytelmässä "Jumala on suuri". Kun Baltzar oli pidätetty epäiltynä törkeästä ihmiskaupasta ja seksuaalisesta hyväksikäytöstä, Raninen esitti joulukuussa 2019 syytöksen, että hän oli joutunut näytelmäprojektin jälkeen Baltzarin seksuaalisen häirinnän kohteeksi. Raninen oli tehnyt aiheesta maaliskuussa 2019 julkaistun kappaleen ”Clare Quilty”. Marraskuussa 2019 julkistettu kappaleen video kertoo melko suoraan Baltzarin rakentamasta kultista.
2020-luvun alussa Raninen lyhensi taiteilijanimensä Mercedes Bentso muotoon Mercedes, sillä hän ei enää halunnut käyttää päihteisiin viittaavaa nimeä. Hän luopui myös musiikissaan aiheista, joista voisi välittyä väkivaltaa ihannoiva kuva.
Raninen on lisäksi kirjoittanut kirjoja ja Radio Deille sekä "Kirkko ja kaupunki" -lehdelle.
Yksityiselämä.
Raninen on isänsä puolelta romani, ja hänellä on myös albaani- ja Karjalan evakkotaustaa. Hän on kotoisin Helsingistä, jossa hän varttui yksinhuoltajaäidin lapsena. Hän on kertonut kokemastaan koulukiusaamisesta ja parisuhdeväkivallasta sekä omasta huumeidenkäytöstään. Hän on lehtihaastattelussa kertonut käyttäneensä monien muiden huumeiden ohella bentsodiatsepiineja eli bentsoja, josta myös hänen aiempi taiteilijanimensä loppuosa muodostui. Raninen on kertonut, että hänellä on epävakaa persoonallisuushäiriö ja ADHD.
Ranisella ei ollut lapsena montaa ystävää. Hän jätti lukion kesken ensimmäisenä lukuvuonna, jolloin hän myös tutustui subutex-riippuvaiseen poikaystäväänsä, joka pahoinpiteli häntä myöhemmin.
Ranisen puoliso on entinen elinkautisvanki Janne Raninen. Pari meni naimisiin elokuussa 2022, jolloin Linda-Maria vaihtoi sukunimensä Roineesta Raniseksi.
Yhteiskunnallinen vaikuttaminen.
Raninen oli Vasemmistonuorten jäsen, kuului vuoden 2014 europarlamenttivaaleissa Li Anderssonin tukijoihin ja esiintyi tämän vaalitilaisuuksissa. Hän kuitenkin ilmoitti syyskuussa 2015 Facebook-sivuillaan eronneensa Vasemmistonuorista ja Vasemmistoliitosta. Eroon ei tiedotteen mukaan liittynyt mitään dramaattista, vaan se oli pitkän harkinnan tulos. Raninen itse kertoo taustalla vaikuttaneen muun muassa eriävät käsitykset feminismistä. Ranista on kuultu presidentti Sauli Niinistön käynnistämässä ”Ihan tavallisia asioita” -projektissa, jonka tarkoituksena on kiinnittää huomiota nuorten syrjäytymiseen, ja hän on ollut myös keskustelemassa aiheesta Yleisradion "A-talk"-ohjelmassa. Helsingin Yhteiskunnallinen Opisto myönsi Raniselle Yhteiskunnallisen tietoisuuden herättäjä -palkinnon vuonna 2013.